雞冠
作者：孔平仲
朝代：宋

paragraphs: 我初種雞冠，其小乃毫芒。
曾未得幾時，忽已過我長。
根株既猥大，枝葉亦開張。
吐花凌朝曦，生意殊未央。
陰風自西來，慘淡驅清霜。
一夜忽變故，葉萎花已黄。
當此繁盛時，爲爾賞壺觴。
及今乃腐草，好玩安可常。
呼童盡剪拔，昔恐踐踏傷。
庭除稍曠闊，耳目加清凉。
竹枝久蒙蔽，迥立獨蒼蒼。